হঠাৎ করে রোনালদোর ম্যানইউ ক্যারিয়ারের অবসান
পর্তুগিজ ফরোয়ার্ড ক্রিশ্চিয়ানো রোনালদোর ম্যানচেস্টার ইউনাইটেডের ক্যারিয়ার মঙ্গলবার হঠাৎ করেই সমাপ্ত হয়ে গেছে।
সম্প্রতি একটি সাক্ষাৎকার দিয়ে  ক্লাবের সমালোচনা করেছিলেন রোনালদো। সেখানে তিনি ম্যানেজার এরিক টেন হাগের জন্য কোন সম্মানবোধ না থাকার কথাও বলেছেন।
ক্লাব এবং রোনালদোর পক্ষ থেকে জানানো হয়েছে, পারস্পরিক সমঝোতা’র ভিত্তিতেই রোনালদো ক্লাব থেকে চলে যাচ্ছেন।
ম্যানচেস্টার ইউনাইটেড একটি বিবৃতিতে বলেছে, ‘’দুই দফায় ওল্ড ট্রাফোর্ডে অপরিসীম অবদান রাখার জন্য রোনালদোকে আমরা ধন্যবাদ জানাই।‘’
‘রোনালদো এবং তার পরিবারের উজ্জ্বল ভবিষ্যতের’ জন্যও তারা শুভকামনা জানিয়েছে। সেই সঙ্গে ‘ম্যানচেস্টার ইউনাইটেডের প্রত্যেকে এরিক টেন হাগের তত্ত্বাবধানে দলের সাফল্যের জন্য একত্রে কাজ করে যাবে’ বলে বিবৃতিতে বলে উল্লেখ করা হয়েছে।
বিশ্বকাপে পর্তুগাল দলের অধিনায়ক হিসেবে নেতৃত্ব দিচ্ছেন রোনালদো।  বৃহস্পতিবার দলটি ঘানার মুখোমুখি হবে।
কাতারে সোমবার একটি সাক্ষাৎকারে রোনালদো বলেছিলেন, তিনি যা বলতে ভালো মনে করবেন, সেটাই বলবেন। তবে ম্যানচেস্টার ইউনাইটেডের সঙ্গে তার এই বিরোধের কোন প্রভাব পর্তুগালের দলের ওপর পড়বে না।
ম্যানেজার হিসাবে টেন হাগের নেতৃত্বের প্রথম মৌসুমের প্রিমিয়ার লিগে ম্যানইউর অবস্থান এখন পঞ্চম। কাতার বিশ্বকাপের জন্য অবশ্য লিগের খেলায় বিরতি চলছে।
গত বছরের অগাস্টে দ্বিতীয় দফায় ম্যানচেস্টার ইউনাইটেডে যোগ দেয়ার পর ৩৪৬টি ম্যাচে ১৪৫টি গোল করেছেন রোনালদো।
এর আগে ১১ বছর আগে তিনি এই ক্লাব ছেড়ে রেয়াল মাদ্রিদে গিয়েছিলেন। ২০০৩ থেকে ২০০৯ সাল পর্যন্ত তিনি ম্যানইউতে খেলেছিলেন।
ম্যানইউর সঙ্গে প্রতি সপ্তাহে পাঁচ লাখ পাউন্ড পারিশ্রমিকের যে চুক্তি রয়েছে রোনালদোর, সেটির মেয়াদ আরও সাত মাস বাকি আছে। কিন্তু এখন ক্লাব থেকে তার অব্যাহতির ফলে আগামী জানুয়ারিতে যখন খেলোয়াড় বদল শুরু হবে, তখন তিনি যেকোনো ক্লাবের যোগ দিতে পারবেন।
রোনালদো একটি বিবৃতিতে বলেছেন, ‘’ম্যানচেস্টার ইউনাইটেডের সঙ্গে আলোচনার পর আমরা পারস্পরিক সমঝোতার ভিত্তিতে আগেভাগে আমাদের চুক্তি অবসানের ব্যাপারে একমত হয়েছে।‘’
‘’মৌসুমের বাকি সময় এবং ভবিষ্যতেও সবক্ষেত্রে দলের সাফল্য কামনা করছি।‘’
রোনালদো ৬ই নভেম্বর অ্যাস্টন ভিলার বিপক্ষে ৩-১ গোলে হারের ম্যাচে অধিনায়কত্ব করেছেন, এরপর অসুস্থতার কারণ দেখিয়ে আর খেলেননি।
গত মাসে টটেন্যাম হটস্পারের বিপক্ষে একটি ম্যাচে বদলি হিসেবে নামতে অপারগতা জানানোর পর ম্যানচেস্টার ইউনাইটেডের কোচ এরিক টেন হাগ চেলসির বিপক্ষে একটি ম্যাচে রোনালদোকে স্কোয়াড থেকে বাদ দেন।
টকটিভিতে জনপ্রিয় উপস্থাপক পিয়ার্স মরগানকে দেয়া এক বিস্তৃত সাক্ষাৎকারে তিনি বলেছেন, ‘’খেলার শেষ দিকে বদলি খেলোয়াড় হিসাবে নামতে রাজি না হওয়া নিয়ে তার কোন খারাপ লাগা নেই। কারণ তিনি মনে করেন, তার ওপরে কোচ টেন হাগ ক্ষেপে আছেন।‘’
তিনি আরও বলেছিলেন, ক্লাব তার সঙ্গে প্রতারণা করেছে বলে তার মনে হয়েছে।
এই আলোচিত সাক্ষাৎকারে রোনালদোর কাছে জানতে চাওয়া হয় ইউনাইটেডের উচ্চ মহল থেকে তাকে সরানোর চেষ্টা করা হচ্ছে কি না, রোনালদো বলেন, “হ্যাঁ শুধু কোচই নন আরও দু তিন জন আছেন ক্লাবের ভেতর। আমি প্রতারিত বোধ করছি।”
ক্লাবের সিনিয়র নির্বাহী কেউ তাকে ক্লাব থেকে বের করার চেষ্টা করছে কি না এমন প্রশ্নের জবাবে ৩৭ বছর বয়সী রোনালদো বলেন, “আমি পরোয়া করি না। মানুষের সত্য জানা প্রয়োজন।”
“হ্যাঁ আমি প্রতারিত অনুভব করেছি এবং কিছু মানুষ আমাকে এখানে চায়নি, শুধু এই বছর না, গত বছরও।”
রোনালদো সাক্ষাৎকারে বলেন, “আমার তার প্রতি কোনও সম্মান নেই, কারণ তিনি আমাকে সম্মান দেখাননি। যদি আপনি আমাকে সম্মান না দেখান আমারও আপনার প্রতি কোনও সম্মান নেই।”
স্যার অ্যালেক্স ফার্গুগন ২০১৩ সালে অবসর নেয়ার পর থেকে ক্লাবের কোন উন্নতি হয়নি বলেও তিনি করেন।
ওই সাক্ষাৎকারে রোনালদো বলেছেন, ম্যানচেস্টার ইউনাইটেডে যোগ দেয়ার আগে তিনি ম্যানচেস্টার সিটিতে যোগ দেয়ার বিষয়ে অনেকদূর এগিয়ে গিয়েছিলেন। সেই সঙ্গে ৩০৫ মিলিয়ন ডলারে সৌদি আরবের একটি ক্লাবে যোগ দেয়ার প্রস্তাবও প্রত্যাখ্যান করেছিলেন।
এই সাক্ষাৎকারের পরেই ইউনাইটেড একটি বিবৃতিতে জানিয়েছিল, সাক্ষাৎকারের জের ধরে ‘তারা যথাযথ পদক্ষেপ’ নিতে শুরু করেছে।
‘’ক্লাবে সন্তুষ্ট নন এবং এখানে তিনি থাকতে চান না,  এমন মানসিকতা নিয়েই ক্রিশ্চিয়ানো সাক্ষাৎকারটি দিয়েছেন।  এটা তিনি পুরোপুরি পরিষ্কার করে দিয়েছেন,’’ বিবিসি স্পোর্টের কাছে মন্তব্য করেছেন ম্যানইউয়ের সাবেক ডিফেন্ডার রিও ফার্দিনান্দ।
‘’আমি মনে করি, এই পরিস্থিতিতে এরিক টেন হাগ যা চেয়েছিলেন, সেটাই পেয়েছেন। উভয় পক্ষই খুশী আর সামনে এগোতে পারে।‘’
রিও ফার্দিনান্দ বলেছেন, ‘’ক্রিশ্চিয়ানো এখন কি করবেন, সেটা তার উদ্দেশ্যের ওপর নির্ভর করে। তিনি কি চ্যাম্পিয়ন্স লিগে খেলবেন নাকি টাকার পেছনে ছুটবেন? নাকি চমৎকার আবহাওয়ার কোন এলাকায় খেলতে যাবেন?’’
‘’সেটা আমরা নিশ্চয়ই সময় হলেই দেখতে পাবো।‘’

Summary Not Found